**[A légijármű vezetői, a repülőeszköz vezetői, a fedélzeti mérnöki, a fedélzeti navigátori, a repülésüzemi tiszti és az ejtőernyős tevékenységet végző személyek képzéséről, vizsgáztatásáról, engedélyeiről, valamint a képző szervezetek engedélyezéséről szóló](http://www.kormany.hu/download/9/bc/90000/tervezet0208.zip" \l "!DocumentBrowse)**

*Nemzeti Fejlesztési Minisztérium, 2016. február 12.*

JEF/4896/1/2016-NFM  
VÉLEMÉNYEZÉSI HATÁRIDŐ: 2016. március 1., 16:30

Az alábbi észrevételek érkeztek:

1. Atkári Árpád (Sólyom Repülő Egyesület, motoros sárkány és UL pilóta) a motoros sárkányrepülő pilóta és az ultra light repülőgép pilóta vezetői engedély kapcsán kifogásolta, hogy az új előírás szerint újra el kell végezniük a képzést. Az észrevételt nem fogadtuk el, tekintettel arra, hogy a rendelet előírása nem a képzés újbóli elvégzését, hanem csak egy vizsgát ír elő.

2. OTF Autogyro Kft. számos észrevételét azért nem fogadtuk el, mert azok a szöveg félreértelmezéséből adódtak, illetve egy részük olyan előírásra irányult, amelyet már a hatályos szabályozás is tartalmaz. Több olyan, az autogiro pilóta szakszolgálati engedélyhez illetve a képzés követelményeihez kapcsolódó javaslatukat elfogadtuk, amelyek gyakorlati tapasztalatokon alapultak, és azokat megvizsgálva – és többek között a LAPL követelményrendszerével összevetve – elfogadhatónak találtunk.

3. Nagy Richárd (repülőoktató, pilóta, műszaki tanúsító) számos észrevételét az előző szervezethez hasonló okokból szintén nem fogadtuk el; elfogadtuk viszont az egyedi esetekre/egyedi kategóriákra vonatkozó javaslatát.

4. Kerekes László (igazságügyi szakértő) legtöbb észrevételét nem fogadtuk el, pl: a tervezetben vannak olyan oktatói jogosítások, amelyek korábban nem voltak; amelyek voltak már, ott az EU rendelet LAPL előírásaihoz alkalmazkodtunk.

5. Szakács Gábor (B-737 oktató kapitány, UL pilóta/oktató) észvételeinek egy részét szintén nem fogadtuk el, ilyen a repülési naplóba bejegyzett jogosítás (ez megszűnik, valamint nem is használhatóak a jelenlegi szabályozási környezetben), és repülőklub által kiadott UL sportpilóta jogosítás (ilyen jogilag nem létezik, a 32/2009. KHEM rendelet szerinti szakszóval lehet ma UL-t repülni).

6. A Siklórepülő Szövetség észrevételeinek hozzávetőlegesen felét fogadtuk el. Nem elfogadott észrevétel pl: a felügyelő pilótát nem támogatjuk, mert nehezen meghatározható a szerepe és a felelőssége, valamint hiányzik a megbízás megadásának feltételrendszere; valamint a lábról induló sárkányrepülő eszközzel vagy siklóernyővel nem gazdasági célú tandemrepülés, valamint a nem gazdasági célú ejtőernyős tandemugrás végzésére jogosító bizonyítvánnyal rendelkező személynek bejelentési kötelezettsége a légiközlekedési hatóság részére azért szükséges, hogy a légiközlekedési hatóságnak legyen arról információja, hogy kit kell felügyelnie.

7. A Motoros Könnyűrepülő Sport Szövetség észrevételeit részben elfogadtuk.